钦定古今图书集成/方舆汇编/边裔典/第064卷 > 唐
## 钦定古今图书集成/方舆汇编/边裔典/第064卷 > 唐

### 太宗贞观 年僧元奘游西域至蓝摩国

按《唐书》不载。按《大唐西域记》，“蓝摩国空荒岁久，疆
场无纪，城邑丘墟，居人稀旷。故城东南有砖窣堵波，
高减百尺。昔者如来入寂灭已，此国先王分得舍利，
持归本国，式遵崇建。灵异间起，神光时烛。”〈纪作圯非今正〉
窣堵波侧有一清池，龙每出游，变形蛇服，右旋宛转，
绕窣堵波，野象群行，采花以散。冥力警察，初无间替。
昔无忧王之分建窣堵波也，七国所建，咸已开发。至
于此国，方欲兴工，而此池龙恐见陵夺，乃变作媻罗
门，前叩象曰：“大王情流佛法，广树福田，敢请纡驾，降
临我室。”王曰：“参家安在，为近远乎？”媻罗门曰：“我，此池
之龙王也。承大王欲建胜福，敢来请谒。”王受其请，遂
入龙宫。坐久之间，龙进曰：“我惟恶业受此龙身，供养
舍利，冀消罪咎。愿王躬往，观而礼敬。”无忧王见已，惧
然谓曰：“凡诸供养之具，非人间之有也。”龙曰：“若然者，
愿无废毁。”无忧王自度力非其俦，遂不开发，出池之
所，今有封记。

窣堵波侧不远，有一伽蓝，僧众鲜矣，清肃皎然，而以
沙弥总任众务。远方僧至，礼遇弥隆，必留三日，供养
四事。闻诸先志曰：“昔有苾刍，同志相召，自远而至，礼
窣堵波，见诸群象，相趋往来，或以牙芟艸，或以鼻洒
水，各持异华，共为供养。时众见已，悲叹感怀。有一苾
刍，便舍具戒，愿留供养。”与众辞曰：“我惟多福，滥迹僧
中，岁月亟淹，行业无纪。此窣堵波有佛舍利，圣德冥
通，群象践洒，遗身此地，甘与同群，得毕馀龄，诚为幸
矣。”众告之曰：“斯盛事也。吾等垢重，智不谋此，随时自
爱，无亏胜业。”亦既离群，重伸诚愿，欢然独居，有终焉
之志。于是葺茅为宇，引流成池，采掇时花，洒扫莹饰。
绵历岁序，心事无怠。邻国诸王闻而雅尚，竞舍财宝，
共建伽蓝。因而劝请，屈知僧务。自参相踵，不泯元功，
而以沙弥总知僧事。沙弥伽蓝东大林中行百馀里，
至大窣堵波，无忧王之所建也。是太子逾城至此，解
宝衣，去璎珞，命仆还处。太子夜半逾城，迟明至此，既
允宿心，乃形言曰：“是我出笼樊，去羁锁，最后释驾之
处也。”于天冠中，解末尼宝。命仆夫曰：“汝持此宝还白
父王，今兹远遁，非苟违离。欲断无常，绝诸有漏。”阐铎
迦〈旧曰车匿讹也〉曰：“讵有何心，空驾而返？”太子善言慰谕，感
悟而还。

回驾窣堵波东，有赡部树，枝叶虽凋，枯株尚在。其傍
复有小窣堵波，太子以馀宝衣易鹿皮衣处。太子既
断发易裳，虽去璎珞，尚有天衣，曰：“斯服太侈，如何改
易？”时净居天化作猎人，服鹿皮衣，持弓负羽，太子举
其衣而谓曰：“欲相贸易，愿见允从。”猎人曰：“善。”太子解其上服，授与猎人。猎人得已，还复天身，持所得衣，陵
虚而去。

太子易衣。侧不远有窣堵波，无忧王之所建也，是太
子剃发处。太子从阐铎迦取刀，自断其发，天帝释接
上天宫，以为供养。时净居天子化作剃发人，执持铦
刀，徐步而至。太子谓曰：“能剃发乎？幸为我净之。”化人
受命，遂为剃发。逾城出家，时亦不定。或云菩萨年十
九，或曰二十九，以吠舍佉月后半八日逾城出家，当
此三月八日。或云以吠舍佉月后半十五日，当此三
月十五日，太子剃发。窣堵波东南旷野中行百八九
十里，至尼拘卢陀林，有窣堵波，高三十馀尺。昔如来
寂灭，舍利已分，诸媻罗门无所得，获于《涅叠般那》。〈唐言
焚烧旧云阇维讹也〉地收馀灰炭。持至本国。建此灵基而修供
养。自兹已降奇迹相仍。疾病之人祈请多愈。〈阂兹字今补〉
灰炭窣堵波侧故伽蓝中有过去四佛座及经行遗
迹之所。

故伽蓝左右数百窣堵波，其一大者，无忧王所建也。
崇基虽陷，高馀百尺。自此东北大林中行，其路艰险，
经途危阻，山牛、野象、群盗、猎师伺求行旅，为害不绝。
出此林已，至拘尸那揭罗国。〈中印度境〉

晋

### 安帝 年释法显入西域至拘夷那竭国

按《晋书》不载。按释法显《佛国记》：“拘夷那竭城，城北
双树间，希连河边，世尊于此北首而般泥洹，及须跋
最后得道处，以金棺供养世尊七日处，金刚力士放
金杵处，八王分舍利处，诸处皆起塔，有僧伽蓝，今悉
现在。其城中人民亦稀旷，止有众僧民户。从此东南
行十二由延，到诸梨车，欲逐佛般泥洹处，而佛不听，
恋”佛不肯去。佛化作大深壍，不得渡。佛与钵作信，遣
还其家。立石柱上有铭题。自此东行五由延，到毗舍
离国。

晋

### 安帝 年释法显入西域至毗舍离国

按《晋书》不载。按释法显《佛国记》：“从拘夷那竭国东
南行十二由延，到诸梨车，欲逐佛般泥洹处，而佛不
听，恋佛不肯去。佛化作大深壍不得波，佛与钵作信，
遣还其家。立石柱，上有铭题。自此东行五由延，到毗
舍离国。毗舍离城北，大林重阁精舍，佛住处及阿难
半身塔。其城里本庵婆罗女家，为佛起塔，今故现在。
城”南三里道西，庵婆罗女以园施佛，作佛住处。佛将
般泥洹，与诸弟子出毗舍离城西门，回身右转顾看
毗舍离城，告诸弟子：“是吾最后所行处。”后人于此处
起塔，城西北三里有塔，名放弓仗。以名此者，恒水上
流有一国王，王小夫人生一肉胎，大夫人妒之，言：“汝
生不祥之征。”即盛以木函，掷恒水中不流。有国王游
观，见水上木函，开看，见千小儿，端正殊特，王即取养
之，遂便长大，甚勇健，所往征伐，无不摧伏。次伐父王
本国，王大愁忧，小夫人问王：“何故愁忧？”王曰：“彼国王
有千子，勇健无比，欲来伐吾国，是以愁耳。”小夫人言：
“王勿愁忧，但于城东作高楼，贼来时置我楼上，则我
能却之。”王如其言，至贼到时，小夫人于楼上语贼言：
“汝是我子，何故作反逆事？”贼曰：汝是何人，云是我母。
小夫人曰：“汝等若不信者，尽仰向张口。”小夫人即以
两手构两乳，乳各作五百，道堕千子口中。贼知是我
母，即放弓仗。二父王于是思惟，皆得辟支佛，二辟支
佛塔犹在。后世尊成道，告诸弟子：“是吾昔时放弓仗
处，后人”得知，于此立塔，故以名焉。千小儿者，即贤劫
千佛是也。佛于放弓仗塔边告阿难言：“我却后三月
当般泥洹。”魔王娆固阿难，使不得请佛住世。从此东
行三四里有塔。佛般泥洹后百年，有毗舍离比丘，错
行戒律十事证言：佛说如是参时诸罗汉及持戒律
比丘，凡夫者有七百僧，更检校律藏，后人于“此处起
塔，今亦在。”从此东行四由延，到五河合口。阿难从摩
竭国，向毗舍离，欲般涅槃。诸天告阿阇世王，即自严
驾，将士众追到河上。毗舍离诸梨车，闻阿难来，亦复
来迎，俱到河上。阿难思惟：“前则阿阇世王致恨，还则梨车复怨”，则于河中央入火光三昧，烧身而般泥洹。
分身作二分，一分在一岸边，于是二王各得半身舍
利。还归起塔。度河南下一由延。到摩竭提国巴连弗
邑。